ΠΡΩΤΟΚΟΛΛΟ

που καθορίζει, για την περίοδο από 20 Ιουλίου 1991 έως 19 Ιουλίου 1994, τις δυνατότητες αλιείας και τη χρηματοδοτική συνεισφορά που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Ισλαμικής Ομοσπονδιακής Δημοκρατίας των Νήσων Κομορών για την αλιεία στα ανοικτά των Νήσων Κομορών

ΤΑ ΣΥΜΒΑΛΛΟΜΕΝΑ ΜΕΡΗ,

Έχοντας υπόψη τη συμφωνία μεταξύ της Ευρωπαϊκής Οικονομικής Κοινότητας και της Ισλαμικής Ομοσπονδιακής Δημοκρατίας των Νήσων Κομορών για την αλιεία στα ανοικτά των Νήσων Κομορών, που υπογράφηκε στις 20 Ιουλίου 1988,

ΣΥΜΦΩΝΗΣΑΝ ΤΑ ΕΞΗΣ:

Άρθρο 1

1. Κατ' εφαρμογή του άρθρου 2 της συμφωνίας και για περίοδο τριών ετών από τις 20 Ιουλίου 1991, οι άδειες αλιείας στα ύδατα των Νήσων Κομορών χορηγούνται ταυτόχρονα σε 42 τονοαλιευτικά ωκεανού που διαθέτουν ψυκτικές εγκαταστάσεις.

2. Εξάλλου, με αίτηση της Κοινότητας, είναι δυνατόν να χορηγηθούν ορισμένες άδειες για άλλες κατηγορίες αλιευτικών σκαφών, με τους όρους που θα καθοριστούν στα πλαίσια της μεικτής επιτροπής που αναφέρεται στο άρθρο 7 της συμφωνίας.

Άρθρο 2

1. Το ποσό της χρηματοδοτικής συνεισφοράς που αναφέρεται στο άρθρο 6 της συμφωνίας για την περίοδο που προβλέπεται στο άρθρο 1 του παρόντος πρωτοκόλλου καθορίζεται σε 900 000 Ecu, που καταβάλλονται σε τρεις ίσες ετήσιες δόσεις. Το εν λόγω ποσό καλύπτει βάρος αλιευμάτων στα ύδατα των Νήσων Κομορών 6 000 τόνων ετησίως. Εάν η ποσότητα τονοειδών που αλιεύονται από τα ανοικτά σκάφη των Νήσων Κομορών υπερβαίνει την εν λόγω ποσότητα, το προαναφερθέν ποσό αυξάνεται κατ' αναλογία.

2. Η διάθεση της εν λόγω συνεισφοράς υπάγεται στην αποκλειστική αρμοδιότητα της κυβέρνησης της Ισλαμικής Ομοσπονδιακής Δημοκρατίας των Νήσων Κομορών.

Άρθρο 3

1. Η Κοινότητα συμμετέχει, εξάλλου, κατά την περίοδο που αναφέρεται στο άρθρο 1, στη χρηματοδότηση επιστημονικών ή τεχνικών προγραμμάτων των Νήσων Κομορών (εξοπλισμός, υποδομή, ενίσχυση των διοικητικών διαρθρώσεων και των εκπαιδευτικών δομών στον τομέα της αλιείας κ.λπ.) που προορίζονται για τη βελτίωση των γνώσεων σχετικά με τους αλιευτικούς πόρους στα ύδατα των Νήσων Κομορών.

2. Η συμμετοχή αυτή καθορίζεται σε 325 000 Ecu για τη διάρκεια του παρόντος πρωτοκόλλου.

3. Οι αρχές των Νήσων Κομορών ανακοινώνουν στις υπηρεσίες της Επιτροπής περιληπτική έκθεση σχετικά με τη χρησιμοποίηση του εν λόγω ποσού.

4. Η συμμετοχή της Κοινότητας στα επιστημονικά ή τεχνικά προγράμματα κατατίθεται σε λογαριασμό που ανακοινώνεται κάθε φορά από το Υπουργείο Παραγωγής, Αγροτικής Ανάπτυξης, Βιομηχανίας και Περιβάλλοντος.

Άρθρο 4

1. Τα δύο συμβαλλόμενα μέρη συμφωνούν ότι η βελτίωση της ικανότητας και των γνώσεων των προσώπων που απασχολούνται στη θαλάσσια αλιεία αποτελούν σημαντικό στοιχείο για την επιτυχία της συνεργασίας τους. Για το σκοπό αυτό, η Κοινότητα θα διευκολύνει την πρόσβαση υπηκόων των Νήσων Κομορών στα εκπαιδευτικά ιδρύματα των κρατών μελών της και θα θέσει, προς το σκοπό αυτό, στη διάθεσή τους υποτροφίες σπουδών ή πρακτικής άσκησης μέγιστης διάρκειας πέντε ετών για τους διάφορους επιστημονικούς, τεχνικούς και οικονομικούς κλάδους που αφορούν την αλιεία. Το συνολικό κόστος των υποτροφιών αυτών δεν δύναται να υπερβαίνει το ποσό των 175 000 Ecu. Οι εν λόγω υποτροφίες δύνανται επίσης να χρησιμοποιούνται σε οποιοδήποτε κράτος που συνδέεται με την Κοινότητα μέσω μιας συμφωνίας συνεργασίας.

2. Ένα τμήμα του ποσού που αναφέρεται στην παράγραφο 1, το οποίο δεν πρέπει να υπερβαίνει τα 55 000 Ecu, μπορεί να χρησιμοποιηθεί, με αίτηση των αρχών των Νήσων Κομορών, για την κάλυψη των εξόδων συμμετοχής σε διεθνείς συνεδριάσεις που αφορούν την αλιεία.

3. Το ποσό που αναφέρεται στην παράγραφο 1 καταβάλλεται αναλόγως προς τη χρησιμοποίησή του.

Άρθρο 5

Στην περίπτωση που η Επιτροπή παραλείψει να πραγματοποιήσει τις πληρωμές που προβλέπονται στα άρθρα 2 και 3, η συμφωνία αλιείας είναι δυνατόν να ανασταλεί.

Άρθρο 6

Το πρωτόκολλο που επισυνάπτεται στη συμφωνία μεταξύ της Ευρωπαϊκής Οικονομικής Κοινότητας και της Ισλαμικής Ομοσπονδιακής Δημοκρατίας των Νήσων Κομορών για την αλιεία στα ανοικτά των Νήσων Κομορών καταργείται και αντικαθίσταται από το παρόν πρωτόκολλο.

Άρθρο 7

Το παρόν πρωτόκολλο αρχίζει να ισχύει την ημέρα της υπογραφής του.

Εφαρμόζεται από τις 20 Ιουλίου 1991.